Minn fejn ġejja l-ħajra tiegħek li tikteb il-poeżija? U għaliex għażilt li tikteb bil-Malti? Il-kanzunetti, dawk li kliemhom hu mirqum, lagħbu parti importanti ħafna fit-tħabbib tiegħi mal-poeżija. Għax, x'inhi kanzunetta tajba jekk mhux poeżija mlibbsa l-mużika? Kif jgħid Ezra Pound, "p Nemmen illi kienet il-ġibda lejn il-mużika li xettlet u kattret l-imħabba tiegħi għall-poeżija. Barra minn hekk, miz-ziju t'ommi, Fredu l-Bamboċċu, kelli mudell ta' bniedem li ħabb il-Malti u użah sabiex jesprimi ruħu permezz tal-għana, aspett kulturali Malti li jiddependi fuq ir-ritmi poetiċi. Ommi wkoll influwenzatni u naħseb li, fil-verità, mingħandha writt l-ewwel ġidbiet għall-Malti u l-letteratura Maltija. Barra minn hekk dejjem ħassejt li għandi xi ħaġa xi ngħid. Għamilt żmien nesprimi lili nnifsi bil-lirika. Imbagħad xtaqt immur lilhinn minn hekk u għalhekk il-poeżija qatgħatli dan l-għatx. Huwa minnu illi wieħed irid jaqra, jistudja, jikteb u jqatta' xogħlu min jaf għal kemm-il darba biex jitjiteb. Ma tqumx filgħodu u ssib li inti poeta tajjeb. Iżda nemmen illi trid titwieled bid-don tal-kitba daqskemm pittur jitwieled jaf ipinġi mbagħad jistudja biex isir aħjar. Dik li nuża l-Malti hija għażla kemmxejn patrijottika. Minn dejjem ħassejtni kburija li l-ewwel ilsien tiegħi huwa l-Malti u minn kmieni emmint li l-ilsien Malti huwa sħiħ u għani biżżejjed biex wieħed jesprimi ruħu. Kif jgħid Cuschieri għall-ilsien Malti, "għani f'faqartek, kbir fi ċkunitek/ jaqbel ma' qalbi, jaqbel mal-ħsieb". Il-Malti dejjem qdieni tajjeb u jien sibt refuġju fi lsien li bih stajt ngħid kollox kif nixtieq. Din, sa ċertu punt kienet għażla inkonxja. L-għażla konxja ġiet snin wara, meta dħalt l-università, u għaraft kemm l-ilsien Malti għandu bżonn jiġi apprezzat flimkien ma' ilsna oħra. Bil-poeżiji tiegħi nemmen li nkun qed nagħti l-kontribut tiegħi biex iseħħ dan. Fuq kollox, kont fortunata wkoll li dejjem kelli għalliema tal-Malti ddedikati li kattru fija l-ġibda għal dan l-ilsien. Liema huma t-temi li tgħożż l-aktar meta tiġi biex tikteb? It-temi l-kbar, li saħansitra wħud minnhom huma maqbuda fl-iktar poeżija bikrija li nafu biha sal-lum jibqgħu jirrepetu ruħhom. Imma l-kuluri tagħhom baqgħu jieħdu sfumaturi oħra matul is-snin kif għadhom jagħmlu sal-lum. Fil-poeżiji tiegħi jinkixfu l-isfumaturi ta' dawn it-temi l-kbar imnebbħa minn ġrajjiet, sitwazzjonijiet u episodji tal-mument. Uħud minnhom huma ta' interess nazzjonali bħall-abort u oħrajn huma ta' xeħta aktar personali bħall-mewt ta' xi qarib. Fost it-temi li ngħożż l-iktar hemm l-imħabba u ċ-ċaħda tagħha, l-imħabba opportunista u possessiva, il-mara u l-maternità, is-sesswalità, il-psikoloġija, l-isfruttament mentali u fiżiku, l-isfruttament tal-ambjent naturali u l-bdil fil-klima, l-immigrazzjoni, il-mużika u l-letteratura nnifisha. Apparti l-poeżija inti tinteressa ruħek f'ġeneri letterarji oħra? Iva. Inħobb naqra kull ġeneru letterarju, l-aktar in-novelli (u fil-verità, kull biċċa kitba li tiġi għal idejja nkun irrid naqraha). Iżda meta niġi biex nikteb l-għażliet tiegħi ngħarbilhom aktar. Minbarra l-poeżiji, nikteb ukoll in-novelli. Bħalissa qed niffinalizza għadd ta' novelli li kont bdejt u qatt ma ħassejt li kienu tajbin biżżejjed. Illum, forsi għax għadda aktar żmien u (nittama li) immaturajt, qed nagħti struttura xierqa lil dawn in-novelli. Id-drammi joġħġbuni ħafna wkoll. Għalkemm qatt ma ktibt drammi twal, ktibt xi żewġ monologi. Għad irrid nesperimenta aktar b'dan il-ġeneru. Fil-verità, inħossni xxurtjata li l-vuċijiet ta' ġo fija nleħħinhom kif inkun nixtieq. Xi drabi ninqeda bil-poeżija u xi drabi bin-novella. Min hi Leanne Ellul bħala bniedma u x'qed tagħmel fil-preżent? (passatempi, studji, xogħol, involviment f'attivitajiet kulturali, eċċ) Bniedma sempliċi u sensittiva. Ma nistħix ngħid li ta' tnejn u għoxrin sena għadni nifraħ bix-xemx tiela', b'karotilna mlewna, bi tbissima fuq fomm dawk għal qalbi... Togħġobni ħafna l-arti, dak kollu li hu artistiku. Picasso jgħid illi "art washes from the soul the dust of everyday life". Nemmen illi dan it-trab jista' jtnaddaf b'kull tip ta' arti. Il-kitba tal-poeżija u n-novelli hija l-mezz ewlieni li bihom nagħmel dan. Dawn ukoll huma arti- l-arti tal-kelma. Iżda l-kitba għalija hi aktar minn passetemp hi idi l-leminija, ħabiba li qatt ma titradini. Barra minn hekk nipprova nsib kemm jista' jkun ċans biex nattendi laqgħat u attivitajiet kulturali u xi drabi nieħu sehem fihom ukoll. Inħobb ħafna l-mużika. Snin ilu kont inkanta u nikteb il-lirika. Għad illi m'għadnix nagħmel dan ix-xewqa li nesprimi ruħi b'dan il-mod għadha ma mititx. Iż-żfin u r-reċtar huma passjonijiet oħra li tajthom il-ġenb. Għalkemm qatt ma pittirt u naqqaxt, nogħxa nara pitturi, skulturi u kif ukoll ritratti. U meta jkolli ċans nagħmel xi xogħol bl-idejn bħall-kroxet u l-ħansa. Jaffaxxinawni ħafna l-kuluri. Inħobb ħafna l-moda u l-oriġinalità f'dan il-qasam. Barra minn hekk inħobb ħafna t-tisjir. Kull x'ħin ikolli ċans nara x'riċetti sustanzjużi se nivvinta. Dan l-aħħar qed nesperimenta aktar bil-ħelu u t-tiżin tiegħu. Imbagħad inħobb immur xi mixja, inħobb naqra, inħobb nara l-films komiċi u nħobb is-safar. Wara li gradwajt fil-BA (Unuri) Malti, din is-sena għamilt il-PGCE fil-Malti. Issa ser inkun qed ngħallem il-klassijiet tat-tielet u r-raba' sena ġewwa St. Dorothy's Ħaż-Żebbug. Fl-istess waqt ser inkompli nibni fuq it-teżi tal-BA (Unuri) u tal-PGCE permezz ta' teżi li għandha twassalni għall-grad tal-Maġisteru fl-Arti ma' Professur Mifsud. X'taħseb dwar l-interess u l-involviment taż-żgħażagħ fil-qasam tal-kultura llum? Nistqarr illi dan l-aħħar innutajt mewġa kulturali ġdida pożittiva ħafna. L-ammont ta' studenti li qed ikomplu l-Malti l-università huwa inkoraġġanti ħafna. Żgur illi dan il-kors ser ilaqqa' lil dawn l-istudenti ma' oqsma kulturali li jistgħu jimirħu fihom. Prodott ta' dan ngħidu aħna nsibu l-grupp universitarju Versatili. Anke t-teżijiet li qed jinkitbu juru interess kulturali ġenwin. U dan l-interess mhux qed jintwera biss miż-żgħażagħ li qed isegwu l-kors tal-Malti jew xi kors ieħor l-università. L-ammont ta' żgħażagħ li jattendu attivitajiet kulturali huwa inkoraġġanti ħafna. Fuq kollox, jeħtieġ illi nsaħħu l-pedamenti biex aktar u aktar żgħażagħ jinvolvu ruħhom fil-qasam kulturali u jitħabbu mal-letteratura. Ngħidu aħna, għandna nenfasizzaw kultura li qed tinbidel. Għad illi l-karettun u l-kenur huma importanti għax kieku ma kienx għalihom ma konniex inkunu aħna, jeħtieġ illi naraw il-kultura tagħna f'qafas usa', dak Ewropew u aktar u aktar internazzjonali. Wara li nagħmlu dan, inkunu nistgħu nużaw il-wirt kulturali tagħna bħala għodda ta' valur. Jiġifieri, rajt progress u l-interess li qed jintwera naħseb illi jista' jiggarantixxi futur sabiħ. Biss dan għandu jkun il-bidu. Fuq kollox, il-Maltin tal-lum għandhom il-kultura tagħhom u din iż-żgħażagħ qed jagħġnuha bil-modi ta' għajxien tagħhom ukoll. Għandek xi proġetti għall-ġejjieni? Fil-11 t'Awwissu ser inkun qed nieħu sehem f'serata, 'Innoċenza Mqarba' mtella' mill-grupp Versatili u Aġenzija Żgħażagħ. Barra minn hekk fis-17 t'Awwissu ser inkun qed nieħu sehem f'serata oħra, ''il barra minn fommna', li din id-darba ser jieħdu sehem fiha kittieba nisa biss. Din hija l-ewwel serata tax-xorta tagħha. Jien ser inkun qed nagħti sehmi mas-seba' kittieba nisa oħra- Claudia Gauci, Rita Saliba, Nadja Mifsud, Clare Azzopardi, Maria Grech Ganado, Simone Inguanez u Simone Galea- biex kull waħda minna ssemma' l-vuċi tagħha bil-mod individwali tagħha. Barra minn hekk, qed niffinalizza xi poeżiji li ser inkun qed nieħu sehem bihom fil-Konkors Nazzjonali tal-Poeżija 2011. Fuq kollox, l-akbar ħolma tiegħi bħalissa hi li nippubblika. Sandanittant nittama li l-Bambin itini s-saħħa sabiex inkompli nikteb. Xi poeżiji ta' Leanne Ellul: Pupa taċ-Ċarrut Ħafna drabi, granfajt ma' ħbub għajnejk nixxennaq għal demgħa sabiex taħsilni. Jien il-pupa taċ-ċarrut, kont tbandalni bejn saqajk, daqqa 'l linn u daqqa 'l hawn, ħfinti sewwa bejn dirgħajk. Jien il-pupa taċ-ċarrut. Kont tmellisni u kont tlibbisli lbiesi "ħelwin". Niċċassa lejk. Nitħawwad nifhem kif spiċċajt f'dad-dramm li ħdimtu llum, kuljum. Il-ħabel li r'batni miegħek ħasadni. Narak. Tiggranfa mal-ħbub ta' għajnejk iċċarrat il-vini biex jinżel dmugħ Ħafna drabi, granfajt ma' ħbub għajnejja. Ġismek separju jiżżeffen mar-riħ. Jiena ser nibqa' dejjem miegħek, nieħu ħsiebek, tibża' xejn, l'hawn jien ħadd ma jista' jbeżżgħek, das-siġriet midfun bejn tnejn. Ġismek tari- metaf'ra arketipali jiżloq minn idejja u jdub fix-xejn. Niċċassa lejk. Niflik sew. Nifhem kif f'dad-dramm (ripetizzjoni) jien spiċċajt (protagonist). Il-ħabel li jorbtok nerf illi joqros. Tgħib. Jien u niggranfa ma' ħbub għajnejja inċarrat il-vini biex jinżel id-dmugħ ċanfruha, farġuha, beżqulha, għaffġuha, rifsuha, fetquha, sabbtuha, ħaġġruha, sawwtuha, biċċruha Dal-ballun tond jismu pjaneta lagħbu bih sa ma' qattgħuh. Kien mimli kuluri bi sfumaturi mxerrda 'l linn u 'l hawn. Ftit minnhom kien jisimhom fjuri. Illum ballun xort'oħra. Sepja. Bit-truf mikulin. Hekk jafu jagħmlu l-bnedmin. intelqet fuq wiċċ kiesaħ, tiċċassa. bajda siċċa. marsusa. ftit miġbuda- għajnejha meta ġie stednitu jersaq. meta qam ħallietu jmur, b'żaqqu mimlija li ibnu se jkun, żgur.
Intervista ma' Leanne Ellul, poetessa żagħżugħa